title: Eurooppa-neuvoston päätös (EU) 2018/937, annettu 28 päivänä kesäkuuta 2018, Euroopan parlamentin kokoonpanosta

text:
               2.7.2018

               FI

               Euroopan unionin virallinen lehti

               LI 165/1

         EUROOPPA-NEUVOSTON PÄÄTÖS (EU) 2018/937,
   annettu 28 päivänä kesäkuuta 2018,
   Euroopan parlamentin kokoonpanosta
   EUROOPPA-NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 14 artiklan 2 kohdan,
   ottaa huomioon Euroopan parlamentin aloitteen (1),
   ottaa huomioon Euroopan parlamentin hyväksynnän (2),
   sekä katsoo seuraavaa:

               (1)

               Euroopan unionista tehdyn sopimuksen (SEU) 14 artiklan 2 kohdan ensimmäisessä alakohdassa määrätään Euroopan parlamentin kokoonpanoa koskevat perusteet, joiden mukaan unionin kansalaisten edustajien määrä on puhemiehen lisäksi enintään 750 jäsentä ja edustus on alenevasti suhteellinen siten, että vähimmäismäärä on kuusi jäsentä jäsenvaltiota kohden ja jäsenvaltio voi saada enintään 96 paikkaa.

               (2)

               SEU 10 artiklassa määrätään muun muassa, että unionin toiminta perustuu edustukselliseen demokratiaan, Euroopan parlamentti edustaa suoraan kansalaisia unionin tasolla, ja jäsenvaltiota edustaa neuvostossa hallitus, joka puolestaan on demokratian mukaisessa vastuussa kansalliselle parlamentilleen tai kansalaisilleen.

               (3)

               SEU 14 artiklan 2 kohtaa sovelletaan näin ollen perussopimuksissa vahvistettujen laajempien institutionaalisten järjestelyjen yhteydessä, joihin kuuluvat myös päätöksentekoa neuvostossa koskevat määräykset,

         ON HYVÄKSYNYT TÄMÄN PÄÄTÖKSEN:
   1 artikla
   SEU 14 artiklan 2 kohdan mukaisesti noudatetaan seuraavia periaatteita:

               —

               Euroopan parlamentin paikkajaossa on käytettävä täysimääräisesti SEU:ssa määrättyjä jäsenvaltiokohtaisia vähimmäis- ja enimmäismääriä, jotta paikkajako eroaa mahdollisimman vähän jäsenvaltioiden väestömäärien jakautumisesta;

               —

               aleneva suhteellisuus määritellään seuraavasti: kunkin jäsenvaltion väkiluvun ja paikkojen määrän suhteen on ennen pyöristämistä kokonaislukuun vaihdeltava niiden väkiluvun perusteella siten, että väkiluvultaan suuremman jäsenvaltion jokainen Euroopan parlamentin jäsen edustaa useampaa kansalaista kuin väkiluvultaan pienemmän jäsenvaltion jokainen Euroopan parlamentin jäsen, ja käänteisesti mitä suurempi jäsenvaltion väkiluku on, sitä suurempi oikeus sillä on suureen paikkamäärään Euroopan parlamentissa;

               —

               Euroopan parlamentin paikkajaon on heijastettava jäsenvaltioiden väestönkehitystä.

         2 artikla
   Jäsenvaltioiden kokonaisväkiluvun laskemisen suorittaa komissio (Eurostat) jäsenvaltioiden toimittamien viimeisimpien tietojen pohjalta Euroopan parlamentin ja neuvoston asetuksessa (EU) N:o 1260/2013 (3) vahvistetun menetelmän mukaisesti.
   3 artikla
   1.   Jäsenvaltioissa valittujen Euroopan parlamentin edustajien määrät ovat vaalikaudeksi 2019–2024 seuraavat:

               Belgia

               21

               Bulgaria

               17

               Tšekki

               21

               Tanska

               14

               Saksa

               96

               Viro

               7

               Irlanti

               13

               Kreikka

               21

               Espanja

               59

               Ranska

               79

               Kroatia

               12

               Italia

               76

               Kypros

               6

               Latvia

               8

               Liettua

               11

               Luxemburg

               6

               Unkari

               21

               Malta

               6

               Alankomaat

               29

               Itävalta

               19

               Puola

               52

               Portugali

               21

               Romania

               33

               Slovenia

               8

               Slovakia

               14

               Suomi

               14

               Ruotsi

               21

         2.   Siinä tapauksessa, että Yhdistynyt kuningaskunta on yhä unionin jäsenvaltio vaalikauden 2019–2024 alkaessa, kullakin jäsenvaltiolla on kuitenkin Euroopan parlamentissa edustajantoimen aloittavia edustajia se määrä, josta säädetään Eurooppa-neuvoston päätöksen 2013/312/EU (4) 3 artiklassa, kunnes Yhdistyneen kuningaskunnan ero unionista on oikeudellisesti pätevä.
   Siitä alkaen, kun Yhdistyneen kuningaskunnan ero unionista on oikeudellisesti pätevä, kustakin jäsenvaltioista valitaan edustajia Euroopan parlamenttiin tämän artiklan 1 kohdassa säädetty määrä.
   Kaikki Euroopan parlamentin edustajat, jotka täyttävät ensimmäisen ja toisen alakohdan mukaisesti osoitetun paikkamäärän erotuksesta johtuvat lisäpaikat, ryhtyvät hoitamaan edustajantointaan Euroopan parlamentissa samaan aikaan.
   4 artikla
   Euroopan parlamentti antaa riittävän hyvissä ajoin ennen vaalikauden 2024–2029 alkua SEU 14 artiklan 2 kohdan mukaisesti Eurooppa-neuvostolle ehdotuksen Euroopan parlamentin ajantasaistetusta paikkajaosta.
   5 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 28 päivänä kesäkuuta 2018.

            Eurooppa-neuvoston puolesta

            Puheenjohtaja

         D. TUSK

      (1)  Aloite hyväksytty 7. helmikuuta 2018 (ei vielä julkaistu virallisessa lehdessä).

      (2)  Hyväksyntä annettu 13. kesäkuuta 2018 (ei vielä julkaistu virallisessa lehdessä).

      (3)  Euroopan parlamentin ja neuvoston asetus (EU) N:o 1260/2013, annettu 20 päivänä marraskuuta 2013, Euroopan demografisista tilastoista (EUVL L 330, 10.12.2013, s. 39).

      (4)  Eurooppa-neuvoston päätös 2013/312/EU, annettu 28 päivänä kesäkuuta 2013, Euroopan parlamentin kokoonpanosta (EUVL L 181, 29.6.2013, s. 57).


title: Neuvoston päätös (EU) 2018/929, annettu 25 päivänä kesäkuuta 2018, ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskevan Euroopan unionin ja Sveitsin valaliiton välisen sopimuksen tekemisestä unionin puolesta

text:
               2.7.2018

               FI

               Euroopan unionin virallinen lehti

               L 165/1

         NEUVOSTON PÄÄTÖS (EU) 2018/929,
   annettu 25 päivänä kesäkuuta 2018,
   ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskevan Euroopan unionin ja Sveitsin valaliiton välisen sopimuksen tekemisestä unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan yhdessä sen 218 artiklan 6 kohdan toisen alakohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskeva Euroopan unionin ja Sveitsin valaliiton sopimus, jäljempänä ’sopimus’, allekirjoitettiin 15 päivänä maaliskuuta 2018 neuvoston päätöksen (EU) 2018/404 (2) mukaisesti sillä varauksella, että sen tekeminen saatetaan päätökseen myöhemmin.

               (2)

               Euroopan parlamentin ja neuvoston asetuksessa (EU) N:o 515/2014 (3) säädetään, että Schengenin säännöstön täytäntöönpanoon, soveltamiseen ja kehittämiseen osallistuvat maat osallistuvat ulkorajojen ja viisumipolitiikan rahoitusvälineeseen ja että tarvittavin järjestelyin täsmennetään näiden maiden rahoitusosuudet ja välineeseen osallistumiseen liittyvät täydentävät säännöt, myös säännökset, joilla varmistetaan unionin taloudellisten etujen suojaaminen ja tilintarkastustuomioistuimen toimivalta tehdä tarkastuksia.

               (3)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan. Koska tällä päätöksellä kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän päätöksen, saattaako se päätöksen osaksi kansallista lainsäädäntöään.

               (4)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (4) mukaisesti; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)

               Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (5) mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskeva Euroopan unionin ja Sveitsin valaliiton sopimus Euroopan unionin puolesta (6).
   Sopimuksen teksti on liitetty tähän päätökseen.
   2 artikla
   Neuvoston puheenjohtaja antaa unionin puolesta sopimuksen 19 artiklan 2 kohdassa määrätyn ilmoituksen ilmauksena unionin suostumuksesta tulla sopimuksen sitomaksi.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 25 päivänä kesäkuuta 2018.

            Neuvoston puolesta

            Puheenjohtaja

         N. DIMOV

      (1)  Euroopan parlamentin hyväksyntä annettu 13.3.2018 (ei vielä julkaistu virallisessa lehdessä).

      (2)  Neuvoston päätös (EU) 2018/404, annettu 13 päivänä maaliskuuta 2018, ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskevan Euroopan unionin ja Sveitsin valaliiton välisen sopimuksen allekirjoittamisesta unionin puolesta (EUVL L 74, 16.3.2018, s. 1).

      (3)  Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta (EUVL L 150, 20.5.2014, s. 143).

      (4)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

      (5)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

      (6)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: Neuvoston päätös, annettu 16 päivänä heinäkuuta 2018, Euroopan kemikaaliviraston hallintoneuvoston yhden jäsenen nimittämisestä

text:
               19.7.2018

               FI

               Euroopan unionin virallinen lehti

               C 253/7

         NEUVOSTON PÄÄTÖS,
   annettu 16 päivänä heinäkuuta 2018,
   Euroopan kemikaaliviraston hallintoneuvoston yhden jäsenen nimittämisestä
   (2018/C 253/02)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 79 artiklan,
   sekä katsoo seuraavaa:

               (1)

               Asetuksen (EY) N:o 1907/2006 79 artiklassa säädetään, että neuvosto nimittää yhden edustajan kustakin jäsenvaltiosta Euroopan kemikaaliviraston hallintoneuvoston, jäljempänä ’hallintoneuvosto’, jäseniksi.

               (2)

               Neuvosto nimitti 11 päivänä toukokuuta 2015 antamallaan päätöksellä (2) hallintoneuvostoon 15 jäsentä.

               (3)

               Maltan hallitus on ilmoittanut neuvostolle aikomuksestaan korvata hallintoneuvostossa oleva Maltan edustaja ja nimennyt ehdokkaan uudeksi edustajaksi, joka olisi nimitettävä 31 päivään toukokuuta 2019 kestäväksi kaudeksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Ingrid BORG, Maltan kansalainen, syntynyt 8 päivänä huhtikuuta 1981, hallintoneuvoston jäseneksi Edward XUEREBin tilalle kaudeksi, joka alkaa 16 päivänä heinäkuuta 2018 ja päättyy 31 päivänä toukokuuta 2019.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 16 päivänä heinäkuuta 2018.

            Neuvoston puolesta

            Puheenjohtaja

         J. BOGNER-STRAUSS

      (1)  EUVL L 396, 30.12.2006, s. 1.

      (2)  Neuvoston päätös, annettu 11 päivänä toukokuuta 2015, Euroopan kemikaaliviraston hallintoneuvoston viidentoista jäsenen nimittämisestä (EUVL C 161, 14.5.2015, s. 2).


title: Neuvoston päätös, annettu 16 päivänä heinäkuuta 2018, Euroopan ammatillisen koulutuksen kehittämiskeskuksen johtokunnan nimittämisestä

text:
               19.7.2018

               FI

               Euroopan unionin virallinen lehti

               C 253/9

         NEUVOSTON PÄÄTÖS,
   annettu 16 päivänä heinäkuuta 2018,
   Euroopan ammatillisen koulutuksen kehittämiskeskuksen johtokunnan nimittämisestä
   (2018/C 253/03)
   EUROOPAN UNIONIN NEUVOSTO, joka
   ottaa huomioon Euroopan ammatillisen koulutuksen kehittämiskeskuksen perustamisesta 10 päivänä helmikuuta 1975 annetun neuvoston asetuksen (ETY) N:o 337/75 (1) ja erityisesti sen 4 artiklan,
   ottaa huomioon ehdokasluettelot, jotka jäsenvaltioiden hallitukset ovat esittäneet neuvostolle omista edustajistaan ja komissio on esittänyt työntekijöiden ja työnantajien edustajista,
   sekä katsoo seuraavaa:

               (1)

               Neuvosto nimitti 14 päivänä heinäkuuta 2015 (2) ja 14 päivänä syyskuuta 2015 (3) tekemillään päätöksillä Euroopan ammatillisen koulutuksen kehittämiskeskuksen, jäljempänä ’kehittämiskeskus’, johtokunnan jäsenet 18 päivänä syyskuuta 2015 alkavaksi ja 17 päivänä syyskuuta 2018 päättyväksi toimikaudeksi.

               (2)

               Kehittämiskeskuksen johtokunnan jäsenet olisi nimitettävä kolmen vuoden toimikaudeksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraavat henkilöt Euroopan ammatillisen koulutuksen kehittämiskeskuksen johtokunnan jäseniksi 18 päivänä syyskuuta 2018 alkavaksi ja 17 päivänä syyskuuta 2021 päättyväksi toimikaudeksi:
   I   HALLITUSTEN EDUSTAJAT:

               Belgia (vuorottelujärjestelmä)

               flaaminkielinen yhteisö: Nathalie VERSTRAETE
               ranskankielinen yhteisö: Guibert DEBROUX

               Tšekki

               Marta STARÁ

               Tanska

               Lise Lotte TOFT

               Saksa

               Peter THIELE

               Viro

               Rita SIILIVASK

               Irlanti

               Selen GUERIN

               Kreikka

               Pafsanias-Andreas PAPAGEORGIOU

               Ranska

               Nadine NERGUISIAN

               Kroatia

               Vesna HRVOJ-ŠIC

               Kypros

               George PANAYIDES

               Latvia

               Rūta GINTAUTE-MARIHINA

               Liettua

               Saulius ZYBARTAS

               Unkari

               Krisztina TOMORNÉ VUJKOV

               Malta

               Vince MAIONE

               Alankomaat

               Peter van IJSSELMUIDEN

               Itävalta

               Eduard STAUDECKER

               Puola

               Piotr BARTOSIAK

               Romania

               Felicia Ioana SĂNDULESCU

               Slovenia

               Slavica ČERNOŠA

               Suomi

               Kari NYYSSÖLÄ

               Ruotsi

               Carina LINDÉN

               Yhdistynyt kuningaskunta

               Ann MILLER

   II   TYÖNTEKIJÄJÄRJESTÖJEN EDUSTAJAT:

               Belgia

               Françoise WIBRIN

               Bulgaria

               Yuliya SIMEONOVA

               Tšekki

               Petr PEČENKA

               Tanska

               Erik SCHMIDT

               Saksa

               Mario PATUZZI

               Viro

               Kaja TOOMSALU

               Irlanti

               Frank VAUGHAN

               Kreikka

               Georgios CHRISTOPOULOS

               Espanja

               Juan-Carlos MORALES

               Ranska

               Christine SAVANTRE

               Kroatia

               Katarina RUMORA

               Italia

               Milena MICHELETTI
               Fabrizio DACREMA (marraskuusta 2018)

               Latvia

               Linda ROMELE

               Luxemburg

               Jean-Claude REDING

               Malta

               Elaine GERMANI

               Alankomaat

               Isabel COENEN

               Itävalta

               Isabelle OURNY

               Puola

               Dagmara IWANCIW

               Portugali

               José CORDEIRO

               Slovenia

               Sanja LEBAN TROJAR

               Slovakia

               Petronela KURAJOVÁ

               Suomi

               Kirsi RASINAHO

               Ruotsi

               Ann-Sofi SJÖBERG

               Yhdistynyt kuningaskunta

               Kirsi-Marja KEKKI

   III   TYÖNANTAJAJÄRJESTÖJEN EDUSTAJAT:

               Belgia

               Anneleen BETTENS

               Tšekki

               Miloš RATHOUSKÝ

               Tanska

               Alex HOOSHIAR

               Saksa

               Barbara DORN

               Viro

               Anneli ENTSON

               Irlanti

               Tony DONOHOE

               Kreikka

               Christos IOANNOU

               Ranska

               Siham SAIDI

               Kypros

               Maria STYLIANOU THEODORU

               Latvia

               Ilona KIUKUCANE

               Unkari

               Adrienn BÁLINT

               Malta

               Joe FARRUGIA

               Itävalta

               Gerhard RIEMER

               Puola

               Andrzej STĘPNIKOWSKI

               Portugali

               Ana Maria SANTOS GOUVEIA LOPES

               Romania

               Julian GROPOSILA

               Slovenia

               Simon OGRIZEK

               Slovakia

               Martin HOŠTÁK

               Suomi

               Mirja HANNULA

               Ruotsi

               Pär LUNDSTRÖM

               Yhdistynyt kuningaskunta

               Graham LANE

         2 artikla
   Neuvosto nimittää myöhemmin ne jäsenet, joita ei ole vielä nimetty.
   3 artikla
   Tämä päätös tulee voimaan päivänä, jona se hyväksytään.
   4 artikla
   Tämä päätös julkaistaan tiedoksi Euroopan unionin virallisessa lehdessä.

      Tehty Brysselissä 16 päivänä heinäkuuta 2018.

            Neuvoston puolesta

            Puheenjohtaja

         J. BOGNER-STRAUSS

      (1)  EYVL L 39, 13.2.1975, s. 1.

      (2)  Neuvoston päätös, annettu 14 päivänä heinäkuuta 2015, Euroopan ammatillisen koulutuksen kehittämiskeskuksen johtokunnan nimittämisestä (EUVL C 232, 16.7.2015, s. 2).

      (3)  Neuvoston päätös, annettu 14 päivänä syyskuuta 2015, Euroopan ammatillisen koulutuksen kehittämiskeskuksen johtokunnan nimittämisestä (EUVL C 305, 16.9.2015, s. 2).


title: Neuvoston päätös (EU) 2018/1062, annettu 16 päivänä heinäkuuta 2018, Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta esitettävästä kannasta CETA-sekakomitean ja erikoistuneiden komiteoiden työjärjestyksen hyväksymiseen

text:
                  27.7.2018

                  FI

                  Euroopan unionin virallinen lehti

                  L 190/13

         NEUVOSTON PÄÄTÖS (EU) 2018/1062,
         annettu 16 päivänä heinäkuuta 2018,
         Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella perustetussa CETA-sekakomiteassa Euroopan unionin puolesta esitettävästä kannasta CETA-sekakomitean ja erikoistuneiden komiteoiden työjärjestyksen hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 100 artiklan 2 kohdan ja 207 artiklan 4 kohdan ensimmäisen alakohdan ja 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Neuvoston päätöksessä (EU) 2017/37 (1) säädetään Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA), jäljempänä ’sopimus’, allekirjoittamisesta Euroopan unionin puolesta. Sopimus allekirjoitettiin 30 päivänä lokakuuta 2016.

                     (2)

                     Neuvoston päätöksessä (EU) 2017/38 (2) säädetään sopimuksen osien väliaikaisesta soveltamisesta, mukaan lukien CETA-sekakomitean ja erikoistuneiden komiteoiden perustaminen. Sopimusta on sovellettu väliaikaisesti 21 päivästä syyskuuta 2017.

                     (3)

                     Sopimuksen 26.1 artiklan 4 kohdan d alakohdan mukaan CETA-sekakomitea vahvistaa oman työjärjestyksensä.

                     (4)

                     Sopimuksen 26.2 artiklan 4 kohdan mukaan erikoistuneet komiteat vahvistavat oman työjärjestyksensä ja muuttavat sitä tarpeelliseksi katsoessaan.

                     (5)

                     CETA-sekakomitean on määrä ensimmäisessä kokouksessaan hyväksyä työjärjestyksensä, kuten sopimuksessa määrätään.

                     (6)

                     Ellei kukin erikoistunut komitea 26.2 artiklan 4 kohdan mukaisesti toisin päätä, tätä työjärjestystä sovelletaan erikoistuneisiin komiteoihin soveltuvin osin.

                     (7)

                     Tämän vuoksi on aiheellista määrittää unionin puolesta CETA-sekakomiteassa esitettävä kanta tähän liitetyn CETA-sekakomitean työjärjestystä koskevan päätösluonnoksen pohjalta, jotta varmistetaan sopimuksen tehokas täytäntöönpano,

               ON HYVÄKSYNYT TÄMÄN PÄÄTÖKSEN:

            1 artikla
            Kanadan sekä Euroopan unionin ja sen jäsenvaltioiden välisellä laaja-alaisella talous- ja kauppasopimuksella (CETA) perustetun CETA-sekakomitean ensimmäisessä kokouksessa unionin puolesta esitettävä kanta CETA-sekakomitean ja erikoistuneiden komiteoiden työjärjestykseen perustuu tähän päätökseen liitettyyn CETA-sekakomitean päätösluonnokseen.

            2 artikla
            Tämä päätös on osoitettu komissiolle.

            Tehty Brysselissä 16 päivänä heinäkuuta 2018.

                  Neuvoston puolesta

                  Puheenjohtaja

               J. BOGNER-STRAUSS

            (1)  Neuvoston päätös (EU) 2017/37, annettu 28 päivänä lokakuuta 2016, Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA) allekirjoittamisesta Euroopan unionin puolesta (EUVL L 11, 14.1.2017, s. 1).

            (2)  Neuvoston päätös (EU) 2017/38, annettu 28 päivänä lokakuuta 2016, Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA) väliaikaisesta soveltamisesta (EUVL L 11, 14.1.2017, s. 1080).

            LUONNOS
            CETA-SEKAKOMITEAN PÄÄTÖS N:o […/2018]
            annettu …
            CETA-sekakomitean ja erikoistuneiden komiteoiden työjärjestyksen hyväksymisestä
            CETA-SEKAKOMITEA, joka
            ottaa huomioon Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen (CETA), jäljempänä ’sopimus’, ja erityisesti sen 26.1 artiklan 4 kohdan d alakohdan ja 26.2 artiklan 4 kohdan
            sekä katsoo seuraavaa:

                        (1)

                        Joitakin sopimuksen osia on sovellettu väliaikaisesti 21 päivästä syyskuuta 2017 sopimuksen 30.7 artiklan 3 kohdan mukaisesti.

                        (2)

                        Sopimuksen 26.1 artiklan 4 kohdan d alakohdan mukaan CETA-sekakomitea vahvistaa oman työjärjestyksensä.

                        (3)

                        Sopimuksen 26.2 artiklan 4 kohdan mukaan erikoistuneet komiteat vahvistavat oman työjärjestyksensä ja muuttavat sitä tarpeelliseksi katsoessaan,

                  ON PÄÄTTÄNYT SEURAAVAA:
            Hyväksytään CETA-sekakomitean ja sen erikoistuneiden komiteoiden työjärjestys, sellaisena kuin se on esitetty liitteessä.

               Tehty …, …

                     CETA-sekakomitean puolesta

                     Puheenjohtajat

            LIITE
            CETA-SEKAKOMITEAN TYÖJÄRJESTYS

               1 artikla
               Kokoonpano ja puheenjohtajuus

                  1.   CETA-sekakomitea, joka on perustettu Kanadan sekä Euroopan unionin ja sen jäsenvaltioiden välisen laaja-alaisen talous- ja kauppasopimuksen, jäljempänä ’sopimus’, 26.1 artiklan mukaisesti, suorittaa tehtäviään mainitun sopimuksen 26.1 artiklan mukaisesti ja vastaa sopimuksen toiminnasta ja asianmukaisesta soveltamisesta ja edistää sen yleisiä tavoitteita.

                  2.   Sopimuksen 26.1 artiklan 1 kohdan mukaisesti CETA-sekakomitea koostuu osapuolten edustajista, jäljempänä ’CETA-sekakomitean jäsenet’, ja sen puheenjohtajina toimivat Kanadan ulkomaankauppaministeri ja kauppapolitiikasta vastaava Euroopan komission jäsen. Puheenjohtajia voivat edustaa heidän nimeämänsä edustajat sopimuksen 26.1 artiklan 1 kohdan määräysten mukaisesti.

                  3.   Tämän työjärjestyksen osapuolet on määritelty sopimuksen 1.1 artiklassa.

               2 artikla
               Edustajat

                  1.   Kumpikin osapuoli ilmoittaa sopimuksen toiselle osapuolelle luettelon omista CETA-sekakomitean jäsenistään. CETA-sekakomitean sihteeristö hallinnoi ja pitää luetteloa ajan tasalla.

                  2.   CETA-sekakomitean puheenjohtajaa voi edustaa nimetty edustaja, jos puheenjohtaja ei pysty osallistumaan kokoukseen. Puheenjohtaja tai hänen edustajansa ilmoittaa edustajan nimeämisestä kirjallisesti toiselle puheenjohtajalle ja asianmukaiselle yhteyspisteelle mahdollisimman varhain ennen kokousta.

                  3.   CETA-sekakomitean puheenjohtajan nimeämä edustaja käyttää kyseisen puheenjohtajan oikeuksia nimeämisen laajuudessa. Tässä työjärjestyksessä viittausten CETA-sekakomitean jäseniin ja puheenjohtajiin katsotaan sisältävän myös heidän nimetyt edustajansa.

               3 artikla
               CETA-sekakomitean sihteeristö
               Sopimuksen osapuolten sopimuksen 26.5 artiklan mukaisesti nimittämät CETA-yhteyspisteet toimivat CETA-sekakomitean sihteeristönä.

               4 artikla
               Kokoukset

                  1.   Sopimuksen 26.1 artiklan 2 kohdan mukaisesti CETA-sekakomitea kokoontuu kerran vuodessa tai osapuolen pyynnöstä. Kokoukset pidetään vuorotellen Brysselissä ja Ottawassa, elleivät puheenjohtajat toisin päätä.

                  2.   Sopimuksen 26.6 artiklan 1 kohdan mukaisesti CETA-sekakomitean kokoukset voidaan pitää video- tai teleneuvotteluina.

                  3.   CETA-sekakomitean kokoukset kutsuu koolle CETA-sekakomitean sihteeristö sopimuksen osapuolten yhteisesti päättämänä ajankohtana ja yhteisesti päätetyssä paikassa. Kuten 26.6 artiklan 2 kohdassa määrätään, sopimuksen osapuolet pyrkivät kokoontumaan 30 päivän kuluessa siitä, kun sopimuksen osapuoli on saanut sopimuksen toisen osapuolen esittämän kokouspyynnön.

               5 artikla
               Valtuuskunnat
               CETA-sekakomitean jäsenillä voi olla apunaan hallituksen virkamiehiä. Ennen kutakin kokousta CETA-sekakomitean puheenjohtajille on ilmoitettava sopimuksen kunkin osapuolen valtuuskuntien aiottu kokoonpano.

               6 artikla
               Asiakirjat
               Jos asioiden käsittely CETA-sekakomiteassa perustuu tausta-asiakirjoihin, CETA-sekakomitean sihteeristö numeroi ja jakaa kyseiset asiakirjat CETA-sekakomitean asiakirjoina.

               7 artikla
               Kirjeenvaihto

                  1.   CETA-sekakomitean puheenjohtajille osoitettu kirjeenvaihto on toimitettava edelleen CETA-sekakomitean sihteeristölle, jotta se voidaan tarvittaessa jakaa CETA-sekakomitean jäsenille.

                  2.   CETA-sekakomitean sihteeristö toimittaa CETA-sekakomitean puheenjohtajilta lähtöisin olevan kirjeenvaihdon vastaanottajille ja numeroi sen ja tarvittaessa jakaa muille CETA-sekakomitean jäsenille.

               8 artikla
               Kokousten asialista

                  1.   CETA-sekakomitean sihteeristö laatii kutakin kokousta varten alustavan asialistan. Se toimitetaan yhdessä muiden asianmukaisten asiakirjojen kanssa CETA-sekakomitean jäsenille, puheenjohtajat mukaan luettuina, viimeistään 15 päivää ennen kokouksen alkamista.

                  2.   Alustavaan asialistaan sisältyvät asiat, joiden asialistalle ottamista koskevan pyynnön ja muut tarvittavat asiakirjat sopimuksen osapuoli on toimittanut CETA-sekakomitean sihteeristölle viimeistään 21 päivää ennen kyseisen kokouksen alkua.

                  3.   CETA-sekakomitean puheenjohtajat julkaisevat yhdessä hyväksytyn version CETA-sekakomitean alustavasta asialistasta ennen kokousta, jollei sopimuksen 26.4 artiklan soveltamisesta muuta johdu.

                  4.   CETA-sekakomitea hyväksyy asialistan kunkin kokouksen alussa. Sopimuksen osapuolten niin päättäessä asialistalle voidaan ottaa asioita, joita ei ole merkitty alustavaan asialistaan.

                  5.   CETA-sekakomitean puheenjohtajat voivat yhteisellä suostumuksella kutsua tarkkailijoita, mukaan luettuina sopimuksen osapuolten muiden elinten edustajat tai riippumattomat asiantuntijat, osallistumaan kokouksiinsa ja antamaan tietoja erityiskysymyksistä.

                  6.   CETA-sekakomitean puheenjohtajat voivat yhteisellä suostumuksella lyhentää tai jatkaa 1 ja 2 kohdassa asetettuja määräaikoja jonkin erityistapauksen sitä edellyttäessä.

               9 artikla
               Pöytäkirjat

                  1.   CETA-sekakomitean sihteeristö laatii jokaisesta kokouksesta pöytäkirjaluonnoksen tavallisesti 21 päivän kuluessa kokouksen päättymisestä, ellei yhteisellä suostumuksella toisin päätetä.

                  2.   Pöytäkirja sisältää yleensä tiivistelmän kustakin asialistalla olevasta asiakohdasta, ja tarvittaessa yksilöidään

                              a)

                              CETA-sekakomitealle toimitetut asiakirjat;

                              b)

                              lausumat, jotka CETA-sekakomitean jäsen on pyytänyt merkittäviksi pöytäkirjaan; ja

                              c)

                              eri asiakohdissa hyväksytyt päätökset, annetut suositukset, sovitut yhteiset lausumat ja tehdyt päätelmät.

                  3.   Pöytäkirjassa on myös oltava kaikista kokoukseen osallistuneista henkilöistä luettelo, jossa on henkilöiden nimi, asema ja organisaatio, riippumatta siitä, missä ominaisuudessa he ovat osallistuneet.

                  4.   Puheenjohtajien on hyväksyttävä pöytäkirja kirjallisesti kokousta seuraavien 28 päivän kuluessa tai sopimuksen osapuolten päättämään määräaikaan mennessä. Kun pöytäkirja on hyväksytty, CETA-sekakomitean sihteeristö allekirjoittaa sen alkuperäiskappaleet, ja kukin sopimuksen osapuoli saa yhden alkuperäiskappaleen kyseisistä asiakirjoista. Osapuolet voivat päättää, että sähköisten kappaleiden allekirjoittaminen ja vaihto täyttää tämän vaatimuksen. Allekirjoitetusta pöytäkirjasta toimitetaan kopiot CETA-sekakomitean jäsenille.

                  5.   CETA-sekakomitean sihteeristö laati myös tiivistelmän pöytäkirjasta. Kun CETA-sekakomitean puheenjohtajat ovat hyväksyneet pöytäkirjan tiivistelmän tekstin, he julkaisevat sen, jollei sopimuksen 26.4 artiklan soveltamisesta muuta johdu.

               10 artikla
               Päätökset ja suositukset

                  1.   CETA-sekakomitea tekee päätöksiä kaikissa niissä asioissa, joista tässä sopimuksessa niin määrätään, ja voi myös antaa soveltuvia suosituksia. CETA-sekakomitea tekee päätöksensä yhteisellä suostumuksella, kuten sopimuksen 26.3 artiklan 3 kohdassa määrätään.

                  2.   Kokousten välisenä aikana kauppakomitea voi tehdä päätöksiä ja antaa suosituksia kirjallista menettelyä noudattaen, jos sopimuksen osapuolet yhteisellä suostumuksellaan niin päättävät. Tätä varten puheenjohtajien on 7 artiklan mukaisesti toimitettava ehdotusteksti kirjallisesti CETA-sekakomitean jäsenille, ja annettava jäsenille määräaika, johon mennessä heidän on ilmoitettava kaikki siihen liittyvät huolenaiheet tai siihen haluamansa muutokset. Hyväksytyt ehdotukset ilmoitetaan 7 artiklan mukaisesti, kun määräaika on kulunut umpeen, ja kirjataan seuraavan kokouksen pöytäkirjaan.

                  3.   Jos CETA-sekakomitealle on annettu sopimuksen nojalla valtuudet tehdä päätöksiä tai antaa suosituksia tai tulkintoja, ne otsikoidaan vastaavasti ’päätöksiksi’, ’suosituksiksi’ tai ’tulkinnoiksi’. CETA-sekakomitean sihteeristö antaa kaikille päätöksille, suosituksille tai tulkinnoille järjestysnumeron, ilmoittaa niiden teko- tai antamispäivän ja antaa niistä aihekuvauksen. Kussakin päätöksessä vahvistetaan sen voimaantulopäivä, joka riippuu kaikkien tarvittavien sisäisten vaatimusten ja menettelyjen päätökseen saattamisesta.

                  4.   CETA-sekakomitean puheenjohtajat allekirjoittavat kaikki päätökset, suositukset tai tulkinnat.

                  5.   Sopimuksen osapuolet varmistavat, että CETA-sekakomitean tekemät päätökset tai sen antamat suositukset tai tulkinnat julkaistaan.

                  6.   Kun kyseessä on CETA-sekakomitean päätös, jolla muutetaan sopimuksen pöytäkirjoja ja liitteitä sopimuksen 30.2 artiklan 2 kohdan mukaisesti, kaikki kielitoisinnot ovat yhtä todistusvoimaisia, kuten sopimuksen 30.11 artiklassa määrätään.

               11 artikla
               Tiedon julkaiseminen ja luottamuksellisuus

                  1.   Ellei sopimuksessa toisin määrätä tai elleivät puheenjohtajat toisin päätä, CETA-sekakomitean kokoukset eivät ole yleisölle avoimia.

                  2.   Kun sopimuksen osapuoli toimittaa lainsäädännössään luottamuksellisiksi luokiteltuja tietoja CETA-sekakomitealle, jollekin erikoistuneelle komitealle tai muulle sopimuksen nojalla perustetulle elimille, sopimuksen toisen osapuolen on käsiteltävä kyseisiä tietoja luottamuksellisina sopimuksen 26.4 artiklan mukaisesti.

               12 artikla
               Kielet

                  1.   CETA-sekakomitean virallisia kieliä ovat sopimuksen osapuolten viralliset kielet.

                  2.   CETA-sekakomitean työkielet ovat englanti ja/tai ranska. Elleivät puheenjohtajat toisin päätä, CETA-sekakomitea tekee tavallisesti ratkaisunsa näillä kielillä laadittujen asiakirjojen perusteella.

               13 artikla
               Kulut

                  1.   Sopimuksen kukin osapuoli vastaa sille CETA-sekakomitean kokouksiin osallistumisesta aiheutuvista kuluista.

                  2.   Kokouksen järjestävä sopimuksen osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.

                  3.   Kokouksen järjestävä sopimuksen osapuoli vastaa sekakomitean kokouksissa työkielille ja työkieliltä tapahtuvan tulkkauksen kuluista. Sopimuksen osapuoli, joka pyytää tulkkausta ja kääntämistä muille kielille tai muilta kieliltä kuin 12 artiklassa vahvistetut työkielet, vastaa tällaisten palveluiden kuluista.

               14 artikla
               Erikoistuneet komiteat ja muut elimet

                  1.   Sopimuksen 26.1 artiklan 4 kohdan b alakohdan mukaisesti CETA-sekakomitea valvoo kaikkien erikoistuneiden komiteoiden ja muiden sopimuksen nojalla perustettujen elinten työtä.

                  2.   Erikoistuneiden komiteoiden ja muiden sopimuksen nojalla perustettujen elinten nimeämät yhteyspisteet ilmoitetaan kirjallisesti CETA-sekakomitealle. Kaikki sopimuksen täytäntöönpanoa koskeva asiaankuuluva kirjeenvaihto, asiakirjat ja muu viestintä kunkin erikoistuneen komitean yhteyspisteiden välillä lähetetään samanaikaisesti CETA-sekakomitean sihteeristölle.

                  3.   Erikoistuneet komiteat raportoivat 26.2 artiklan 6 kohdan mukaisesti CETA-sekakomitealle kokoustensa tuloksista ja päätelmistä.

                  4.   Ellei kukin erikoistunut komitea 26.2 artiklan 4 kohdan mukaisesti toisin päätä, tätä työjärjestystä sovelletaan erikoistuneisiin komiteoihin ja muihin sopimuksen nojalla perustettuihin elimiin soveltuvin osin.


Neuvoston asetukseen (EY) N:o 139/2004 perustuva komission päätös (tehty 03/08/2018) keskittymän (Asia N:o COMP/M.8786 - APG Asset Management / DV4 / Qatari Diar Europe LLP) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Jäsenvaltioiden hallitusten edustajien päätös (EU, Euratom) 2018/1150, annettu 25 päivänä heinäkuuta 2018, unionin tuomioistuimen tuomarin nimittämisestä

text:
                  20.8.2018

                  FI

                  Euroopan unionin virallinen lehti

                  L 209/1

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2018/1150,
         annettu 25 päivänä heinäkuuta 2018,
         unionin tuomioistuimen tuomarin nimittämisestä
         EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
         ottavat huomioon Euroopan unionista tehdyn sopimuksen ja erityisesti sen 19 artiklan,
         ottavat huomioon Euroopan unionin toiminnasta tehdyn sopimuksen ja erityisesti sen 253 ja 255 artiklan,
         ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
         sekä katsovat seuraavaa:

                     (1)

                     Unionin tuomioistuimen neljäntoista tuomarin ja viiden julkisasiamiehen toimikausi päättyy 6 päivänä lokakuuta 2018. Nimitykset näihin paikkoihin olisi tehtävä 7 päivänä lokakuuta 2018 alkavaksi kaudeksi.

                     (2)

                     Tuomareiden ja julkisasiamiesten toimikausi kestää kuusi vuotta.

                     (3)

                     Nuno José CARDOSO DA SILVA PIÇARRAa on ehdotettu unionin tuomioistuimen tuomariksi.

                     (4)

                     Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa Nuno José CARDOSO DA SILVA PIÇARRAn soveltuvuudesta unionin tuomioistuimen tuomarin tehtäviin,

               OVAT HYVÄKSYNEET TÄMÄN PÄÄTÖKSEN:

            1 artikla
            Nimitetään Nuno José CARDOSO DA SILVA PIÇARRA unionin tuomioistuimen tuomariksi 7 päivänä lokakuuta 2018 alkavaksi ja 6 päivänä lokakuuta 2024 päättyväksi kaudeksi.

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tehty Brysselissä 25 päivänä heinäkuuta 2018.

                  Puheenjohtaja

               N. MARSCHIK


Neuvoston asetukseen (EY) N:o 139/2004 perustuva komission päätös (tehty 30/08/2018) keskittymän (Asia N:o COMP/M.8982 - Ivanhoe Cambridge / Public Sector Pension Investment Board / LPs) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Komission päätös (EU) 2018/1222, annettu 5 päivänä syyskuuta 2018, ehdotetusta kansalaisaloitteesta ”End the Cage Age” (tiedoksiannettu numerolla C(2018) 5829)

text:
                  10.9.2018

                  FI

                  Euroopan unionin virallinen lehti

                  L 227/7

         KOMISSION PÄÄTÖS (EU) 2018/1222,
         annettu 5 päivänä syyskuuta 2018,
         ehdotetusta kansalaisaloitteesta ”End the Cage Age”

               (tiedoksiannettu numerolla C(2018) 5829)

         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:

                     (1)

                     Ehdotetun kansalaisaloitteen ”End the Cage Age” aihe liittyy seuraavaan: ”EU:ssa pidetään satoja miljoonia tuotantoeläimiä häkeissä lähes koko niiden elämän ajan, mikä aiheuttaa eläimille suurta kärsimystä. Pyydämme Euroopan komissiota lopettamaan tämän tuotantoeläinten epäinhimillisen kohtelun.”

                     (2)

                     Ehdotetun kansalaisaloitteen tavoitteet liittyvät seuraavaan: ”Häkeissä pitämisestä aiheutuu joka vuosi kärsimystä valtavalle määrälle tuotantoeläimiä. Eläinten pitäminen häkeissä on julmaa ja tarpeetonta, sillä on olemassa häkittömiä järjestelmiä, joissa eläinten elinolot ovat paremmat. Komissiota pyydetään tämän vuoksi esittämään lainsäädäntöä, jossa kielletään häkkien käyttö munintakanojen, kaniinien, nuorikkokanojen, siitosbroilereiden, siitoskanojen, viiriäisten, ankkojen ja hanhien kasvatuksessa; porsitushäkkien käyttö emakkojen kasvatuksessa; emakkokarsinat siltä osin kuin niitä ei ole jo kielletty; vasikoiden yksittäiskarsinat siltä osin kuin niitä ei ole jo kielletty.”

                     (3)

                     Euroopan unionista tehdyllä sopimuksella, jäljempänä ’SEU-sopimus’, vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.

                     (4)

                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.

                     (5)

                     Perussopimusten soveltamiseksi voidaan antaa Euroopan unionin toiminnasta tehdyn sopimuksen, jäljempänä ’SEUT-sopimus’, 43 artiklan 2 kohdan nojalla unionin säädös, joka koskee yhteisen maatalouspolitiikan tavoitteiden toteuttamisessa tarvittavia säännöksiä, mukaan luettuina säännökset, joilla kielletään eläinten häkeissä pitäminen maataloustuotannossa.

                     (6)

                     Siltä osin kuin ehdotetun kansalaisaloitteen tarkoituksena on, että komissio antaa ehdotuksen säädökseksi, joka koskee maataloustuotantoon sovellettavien kieltojen asettamista, ehdotettu kansalaisaloite on asetuksen 4 artiklan 2 kohdan b alakohdan mukainen, koska se ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.

                     (7)

                     Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole selvästi SEU-sopimuksen 2 artiklassa esitettyjen unionin arvojen vastainen.

                     (8)

                     Ehdotettu kansalaisaloite ”End the Cage Age” olisi sen vuoksi rekisteröitävä,

               ON HYVÄKSYNYT TÄMÄN PÄÄTÖKSEN:

            1 artikla

               1.   Rekisteröidään ehdotettu kansalaisaloite ”End the Cage Age”.

               2.   Sallitaan tuenilmausten kerääminen tälle kansalaisaloitteelle sillä perusteella, että sen tarkoituksena on, että komissio antaa ehdotuksen unionin säädökseksi maataloustuotantoon sovellettavista kielloista.

            2 artikla
            Tämä päätös tulee voimaan 11 päivänä syyskuuta 2018.

            3 artikla
            Tämä päätös on osoitettu ehdotetun kansalaisaloitteen ”End the Cage Age” järjestäjille (kansalaistoimikunnan jäsenille), joita edustavat Léopoldine CHARBONNEAUX ja Olga KIKOU, jotka toimivat myös yhteyshenkilöinä.

            Tehty Brysselissä 5 päivänä syyskuuta 2018.

                  Komission puolesta

               Frans TIMMERMANS

                  Ensimmäinen varapuheenjohtaja

            (1)  EUVL L 65, 11.3.2011, s. 1.


Neuvoston asetukseen (EY) N:o 139/2004 perustuva komission päätös (tehty 27/07/2017) keskittymän (Asia N:o COMP/M.8435 - FMC / DUPONT DIVESTMENT BUSINESS) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Neuvoston päätös (EU) 2018/1256, annettu 18 päivänä syyskuuta 2018, alueiden komitean yhden varajäsenen, jota Saksan liittotasavalta on ehdottanut, nimeämisestä

text:
                  20.9.2018

                  FI

                  Euroopan unionin virallinen lehti

                  L 237/11

         NEUVOSTON PÄÄTÖS (EU) 2018/1256,
         annettu 18 päivänä syyskuuta 2018,
         alueiden komitean yhden varajäsenen, jota Saksan liittotasavalta on ehdottanut, nimeämisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
         ottaa huomioon Saksan hallituksen ehdotuksen,
         sekä katsoo seuraavaa:

                     (1)

                     Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi.

                     (2)

                     Yksi alueiden komitean varajäsenen paikka on vapautunut Sven AMBROSYn toimikauden päätyttyä,

               ON HYVÄKSYNYT TÄMÄN PÄÄTÖKSEN:

            1 artikla
            Nimetään seuraava henkilö alueiden komitean varajäseneksi jäljellä olevaksi toimikaudeksi eli 25 päivään tammikuuta 2020:

                        —

                        Oliver SCHENK, Chef der Staatskanzlei und Staatsminister für Bundes- und Europaangelegenheiten (Freistaat Sachsen).

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 18 päivänä syyskuuta 2018.

                  Neuvoston puolesta

                  Puheenjohtaja

               G. BLÜMEL

            (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

            (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

            (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).


title: Euroopan parlamentin päätös (EU) 2018/1309, annettu 18 päivänä huhtikuuta 2018, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2016, pääluokka I – Euroopan parlamentti

text:
               3.10.2018

               FI

               Euroopan unionin virallinen lehti

               L 248/1

      EUROOPAN PARLAMENTIN PÄÄTÖS (EU) 2018/1309
      annettu 18 päivänä huhtikuuta 2018
      vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2016, pääluokka I – Euroopan parlamentti
      EUROOPAN PARLAMENTTI, JOKA

                  —

                  ottaa huomioon Euroopan unionin yleisen talousarvion varainhoitovuodeksi 2016 (1),

                  —

                  ottaa huomioon Euroopan unionin konsolidoidun tilinpäätöksen varainhoitovuodelta 2016 (COM(2017)365 – C8-0248/2017) (2),

                  —

                  ottaa huomioon selvityksen talousarvio- ja varainhallinnosta varainhoitovuonna 2016, pääluokka I – Euroopan parlamentti (3),

                  —

                  ottaa huomioon sisäisen tarkastajan vuosikertomuksen varainhoitovuodelta 2016,

                  —

                  ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2016 sekä toimielinten vastaukset (4),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2016 koskevan lausuman (5) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon Euroopan unionin toiminnasta tehdyn sopimuksen 314 artiklan 10 kohdan ja 318 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 164, 165 ja 166 artiklan,

                  —

                  ottaa huomioon Euroopan parlamentin talousarvion toteuttamista koskevista sisäisistä säännöistä 16. kesäkuuta 2014 tehdyn puhemiehistön päätöksen (7) ja erityisesti sen 22 artiklan,

                  —

                  ottaa huomioon työjärjestyksen 94 artiklan, 98 artiklan 3 kohdan ja liitteen IV,

                  —

                  ottaa huomioon talousarvion valvontavaliokunnan mietinnön (A8-0105/2018),

                  A.

                  ottaa huomioon, että puhemies hyväksyi 28. kesäkuuta 2017 parlamentin tilinpäätöksen varainhoitovuodelta 2016;

                  B.

                  ottaa huomioon, että pääsihteeri johtavana valtuutettuna tulojen ja menojen hyväksyjänä vakuutti 10. heinäkuuta 2017 saaneensa kohtuullisen varmuuden siitä, että parlamentin talousarvioon osoitetut varat on käytetty aiottuun tarkoitukseensa moitteettoman varainhoidon periaatteiden mukaisesti ja että käytössä olevat valvontamenettelyt antoivat riittävät takeet siitä, että tilien perustana olevat toimet olivat lailliset ja sääntöjenmukaiset;

                  C.

                  ottaa huomioon asetuksen (EU, Euratom) N:o 966/2012 166 artiklan 1 kohdan, jonka mukaan kaikkien unionin toimielinten on pyrittävä kaikin tavoin toimimaan vastuuvapauden myöntämistä koskevaan Euroopan parlamentin päätökseen liitettyjen huomautusten mukaisesti;

                  1.

                  myöntää puhemiehelle vastuuvapauden Euroopan parlamentin talousarvion toteuttamisesta varainhoitovuonna 2016;

                  2.

                  esittää huomautuksensa oheisessa päätöslauselmassa;

                  3.

                  kehottaa puhemiestä välittämään tämän päätöksen ja siihen erottamattomasti kuuluvan päätöslauselman neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

               Puhemies

            Antonio TAJANI

               Pääsihteeri

            Klaus WELLE

         (1)  EUVL L 48, 24.2.2016.

         (2)  EUVL C 323, 28.9.2017, s. 1.

         (3)  EUVL C 266, 11.8.2017, s. 1.

         (4)  EUVL C 322, 28.9.2017, s. 1.

         (5)  EUVL C 322, 28.9.2017, s. 10.

         (6)  EUVL L 298, 26.10.2012, s. 1.

         (7)  PE 422.541/Bur.


title: Neuvoston päätös (EU) 2018/1561, annettu 15 päivänä lokakuuta 2018, Euroopan yhteisön ja sen jäsenvaltioiden sekä Keski-Afrikka-osapuolen välisellä ensivaiheen talouskumppanuussopimuksella perustetussa talouskumppanuussopimuskomiteassa Euroopan unionin puolesta otettavasta kannasta talouskumppanuussopimuskomitean päätöksen, joka koskee Kroatian tasavallan liittymistä Euroopan unioniin, hyväksymiseen

text:
                  18.10.2018

                  FI

                  Euroopan unionin virallinen lehti

                  L 261/23

         NEUVOSTON PÄÄTÖS (EU) 2018/1561,
         annettu 15 päivänä lokakuuta 2018,
         Euroopan yhteisön ja sen jäsenvaltioiden sekä Keski-Afrikka-osapuolen välisellä ensivaiheen talouskumppanuussopimuksella perustetussa talouskumppanuussopimuskomiteassa Euroopan unionin puolesta otettavasta kannasta talouskumppanuussopimuskomitean päätöksen, joka koskee Kroatian tasavallan liittymistä Euroopan unioniin, hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan ja 218 artiklan 9 kohdan,
         ottaa huomioon Euroopan yhteisön ja sen jäsenvaltioiden sekä Keski-Afrikka-osapuolen välisen ensivaiheen talouskumppanuussopimuksen (1), jäljempänä ’sopimus’,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Sopimus allekirjoitettiin unionin puolesta 15 päivänä tammikuuta 2009 neuvoston päätöksen 2009/152/EY (2) mukaisesti, ja sitä on sovellettu väliaikaisesti 4 päivästä elokuuta 2014.

                     (2)

                     Sopimus Kroatian tasavallan liittymisestä Euroopan unioniin allekirjoitettiin 9 päivänä joulukuuta 2011, ja se tuli voimaan 1 päivänä heinäkuuta 2013.

                     (3)

                     Kroatian tasavalta liittyi sopimukseen 8 päivänä marraskuuta 2017 tallettamalla liittymisasiakirjansa.

                     (4)

                     Sopimuksen 102 artiklan mukaan talouskumppanuussopimuskomitea voi päättää uusien jäsenvaltioiden unioniin liittymisen johdosta mahdollisesti tarvittavien muutosten tekemisestä.

                     (5)

                     On aiheellista määrittää unionin puolesta otettava kanta sellaisen päätöksen hyväksymiseen, jonka talouskumppanuussopimuskomitea tekee vuosikokouksessaan sopimukseen tarvittavista muutoksista Kroatian tasavallan unioniin liittymisen johdosta,

               ON HYVÄKSYNYT TÄMÄN PÄÄTÖKSEN:

            1 artikla
            Euroopan yhteisön ja sen jäsenvaltioiden sekä Keski-Afrikka-osapuolen välisellä ensivaiheen talouskumppanuussopimuksella perustetussa talouskumppanuussopimuskomiteassa Euroopan unionin puolesta otettava kanta talouskumppanuussopimuskomitean vuosikokouksessaan tekemän päätöksen, joka koskee Kroatian tasavallan liittymistä unioniin, perustuu tähän päätökseen liitettyyn talouskumppanuussopimuskomitean päätösluonnokseen.

            2 artikla
            Kun talouskumppanuussopimuskomitean päätös on hyväksytty, se julkaistaan Euroopan unionin virallisessa lehdessä.

            Tehty Luxemburgissa 15 päivänä lokakuuta 2018.

                  Neuvoston puolesta

                  Puheenjohtaja

               F. MOGHERINI

            (1)  EUVL L 57, 28.2.2009, s. 2.

            (2)  Neuvoston päätös 2009/152/EY, tehty 20 päivänä marraskuuta 2008, Euroopan yhteisön ja sen jäsenvaltioiden sekä Keski-Afrikka-osapuolen ensivaiheen talouskumppanuussopimuksen allekirjoittamisesta ja sen väliaikaisesta soveltamisesta (EUVL L 57, 28.2.2009, s. 1).

            LUONNOS
            Euroopan yhteisön ja sen jäsenvaltioiden sekä Keski-Afrikka-osapuolen ensivaiheen talouskumppanuussopimuksella perustetun
            TALOUSKUMPPANUUSSOPIMUSKOMITEAN PÄÄTÖS N:o …/2018,
            annettu … päivänä …kuuta …,
            Kroatian tasavallan liittymisestä Euroopan unioniin
            TALOUSKUMPPANUUSSOPIMUSKOMITEA, joka
            ottaa huomioon Euroopan yhteisön ja sen jäsenvaltioiden sekä Keski-Afrikka-osapuolen välisen ensivaiheen talouskumppanuussopimuksen, jäljempänä ’sopimus’, joka allekirjoitettiin Brysselissä 15 päivänä tammikuuta 2009 ja jota on sovellettu väliaikaisesti 4 päivästä elokuuta 2014, ja erityisesti sen 100, 102 ja 107 artiklan,
            ottaa huomioon sopimuksen Kroatian tasavallan liittymisestä Euroopan unioniin, jäljempänä ’unioni’, ja Kroatian tasavallan 8 päivänä marraskuuta 2017 tallettaman sopimusta koskevan liittymisasiakirjan,
            sekä katsoo seuraavaa:

                        (1)

                        Sopimuksen ja tämän päätöksen mukaan Keski-Afrikka-osapuoli koostuu Kamerunin tasavallasta.

                        (2)

                        Tätä sopimusta sovelletaan alueisiin, joilla sovelletaan Euroopan unionin toiminnasta tehtyä sopimusta siinä määrätyin edellytyksin, sekä Kamerunin tasavallan alueeseen.

                        (3)

                        Sopimuksen 102 artiklan 3 kohdan mukaan talouskumppanuussopimuskomitea voi päättää uusien jäsenvaltioiden unioniin liittymisen johdosta mahdollisesti tarvittavien muutosten tekemisestä,

                  ON HYVÄKSYNYT TÄMÄN PÄÄTÖKSEN:

               1 artikla
               Kroatian tasavalta, joka on sopimuksen osapuoli, hyväksyy ja ottaa huomioon muiden unionin jäsenvaltioiden tavoin sopimuksen tekstin sekä siihen liitetyt liitteet, pöytäkirjat ja julistukset.

               2 artikla
               Korvataan sopimuksen 107 artikla seuraavasti:

                     ”107 artikla
                     Todistusvoimaiset tekstit
                     Tämä sopimus laaditaan kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen.”

               3 artikla
               Euroopan unioni toimittaa sopimuksen kroaatinkielisen toisinnon Kamerunin tasavallalle.

               4 artikla

                  1.   Sopimuksen määräyksiä sovelletaan joko Kamerunin tasavallasta Kroatian tasavaltaan tai Kroatian tasavallasta Kamerunin tasavaltaan vietäviin tavaroihin, jotka ovat sopimuksen osapuolten alueella voimassa olevien alkuperäsääntöjen mukaisia ja jotka olivat 4 päivänä elokuuta 2014 joko parhaillaan kuljetettavina taikka väliaikaisesti varastoituina tullivarastoon tai vapaa-alueelle Kamerunin tasavallassa tai Kroatian tasavallassa.

                  2.   Etuuskohtelu myönnetään edellä 1 kohdassa tarkoitetuissa tapauksissa, edellyttäen että tuojamaan tulliviranomaisille esitetään neljän kuukauden kuluessa tämän päätöksen voimaantulosta viejämaan tulliviranomaisten jälkikäteen antama alkuperäselvitys.

               5 artikla
               Kamerunin tasavalta sitoutuu siihen, ettei se esitä Kroatian tasavallan Euroopan unioniin liittymisen perusteella vaatimuksia tai pyyntöjä tai aloita riitojenratkaisumenettelyä eikä muuta tai peruuta vuonna 1994 tehdyn tullitariffeja ja kauppaa koskevan yleissopimuksen (GATT-sopimus) XXIV artiklan 6 kohdan ja XXVIII artiklan tai palvelukaupan yleissopimuksen (GATS-sopimus) XXI artiklan mukaisia myönnytyksiä.

               6 artikla
               Tämä päätös tulee voimaan päivänä, jona se allekirjoitetaan.
               Edellä olevaa 3 ja 4 artiklaa sovelletaan kuitenkin 4 päivästä elokuuta 2014.

               Tehty …

                     Kamerunin tasavallan puolesta

                     Euroopan unionin puolesta


title: Neuvoston päätös (EU) 2018/1572, annettu 15 päivänä lokakuuta 2018, kolmipyöräisten ajoneuvojen, mopojen sekä luokan L ajoneuvojen korvaavien pakoäänenvaimennusjärjestelmien hyväksyntään melupäästöjen osalta sovellettavia yhdenmukaisia vaatimuksia koskevien Yhdistyneiden Kansakuntien Euroopan talouskomission sääntöjen nro 9, 63 ja 92 soveltamisesta unionissa

text:
                  19.10.2018

                  FI

                  Euroopan unionin virallinen lehti

                  L 262/55

         NEUVOSTON PÄÄTÖS (EU) 2018/1572,
         annettu 15 päivänä lokakuuta 2018,
         kolmipyöräisten ajoneuvojen, mopojen sekä luokan L ajoneuvojen korvaavien pakoäänenvaimennusjärjestelmien hyväksyntään melupäästöjen osalta sovellettavia yhdenmukaisia vaatimuksia koskevien Yhdistyneiden Kansakuntien Euroopan talouskomission sääntöjen nro 9, 63 ja 92 soveltamisesta unionissa
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 114 ja 207 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Unioni liittyi neuvoston päätöksellä 97/836/EY (1) Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (2), jäljempänä ’vuoden 1958 tarkistettu sopimus’.

                     (2)

                     Yhdistyneiden Kansakuntien Euroopan talouskomission (UNECE) säännön nro 9 (Yhdenmukaiset vaatimukset, jotka koskevat luokkien L2, L4 ja L5 ajoneuvojen hyväksyntää melupäästöjen osalta), UNECE:n säännön nro 63 (Yhdenmukaiset vaatimukset, jotka koskevat luokan L1 ajoneuvojen hyväksyntää melupäästöjen osalta) ja UNECE:n säännön nro 92 (Yhdenmukaiset vaatimukset, jotka koskevat luokkien L1, L2, L3, L4 ja L5 ajoneuvoihin tarkoitettujen ei-alkuperäisten korvaavien pakoäänenvaimennusjärjestelmien (NORESS) hyväksyntää melupäästöjen osalta), jäljempänä ’E-säännöt nro 9, 63 ja 92’, yhdenmukaistettujen vaatimusten tarkoituksena on poistaa tekniset esteet vuoden 1958 tarkistetun sopimuksen sopimuspuolten välisestä moottoriajoneuvojen kaupasta ja varmistaa tällaisten ajoneuvojen osalta korkeatasoinen turvallisuus ja suojelu. Ajoneuvoluokkaan L kuuluvat kevyet ajoneuvot, kuten moottorilla varustetut polkupyörät, kaksi- tai kolmipyöräiset mopot, sivuvaunulliset ja sivuvaunuttomat moottoripyörät, kolmipyörät ja nelipyörät.

                     (3)

                     Euroopan parlamentin ja neuvoston asetuksessa (EU) N:o 168/2013 (3) ja komission delegoidussa asetuksessa (EU) N:o 134/2014 (4) edellytetään, että hyväksytään kaksi- ja kolmipyöräisten moottoriajoneuvojen ja nelipyörien sallitut melutasot, korvaavia pakojärjestelmiä koskevat vaatimukset ja testausmenettelyt.

                     (4)

                     Asetuksen (EU) N:o 168/2013 liitteet IV, V ja VI ja asetuksen (EU) N:o 134/2014 liite IX sisältävät vaatimuksia, jotka koskevat luokan L ajoneuvojen tyyppihyväksyntää sallitun melutason ja pakojärjestelmän osalta.

                     (5)

                     Kun unioni liittyi vuoden 1958 tarkistettuun sopimukseen, se liittyi erinäisiin päätöksen 97/836/EY liitteessä II lueteltuihin E-sääntöihin; E-säännöt nro 9, 63 ja 92 eivät sisältyneet kyseiseen luetteloon.

                     (6)

                     Päätöksen 97/836/EY 3 artiklan 3 kohdan mukaisesti ja vuoden 1958 tarkistetun sopimuksen 1 artiklan 7 kohdan nojalla unioni voi päättää soveltaa yhtä tai joitakin niistä E-säännöistä tai kaikkia niitä E-sääntöjä, joihin se ei ole liittynyt liittyessään vuoden 1958 tarkistettuun sopimukseen.

                     (7)

                     E-sääntöihin nro 9, 63 ja 92 on hiljattain tehty muutoksia, joilla ne on saatettu vastaamaan asetusten (EU) N:o 168/2013 ja (EU) N:o 134/2014 asiaankuuluvia teknisiä säännöksiä, minkä vuoksi nyt on yhteisten kansainvälisellä tasolla yhdenmukaistettujen vaatimusten vahvistamiseksi aiheellista, että unioni soveltaa E-sääntöjä nro 9, 63 ja 92. Tämän olisi mahdollistettava se, että unionin yritykset voivat noudattaa yksiä vaatimuksia, jotka on tunnustettu maailmanlaajuisesti, erityisesti vuoden 1958 tarkistetun sopimuksen sopimuspuolissa,

               ON HYVÄKSYNYT TÄMÄN PÄÄTÖKSEN:

            1 artikla
            Euroopan unioni soveltaa UNECE:n sääntöä nro 9 (Yhdenmukaiset vaatimukset, jotka koskevat luokkien L2, L4 ja L5 ajoneuvojen hyväksyntää melupäästöjen osalta), UNECE:n sääntöä nro 63 (Yhdenmukaiset vaatimukset, jotka koskevat luokan L1 ajoneuvojen hyväksyntää melupäästöjen osalta) ja UNECE:n sääntöä nro 92 (Yhdenmukaiset vaatimukset, jotka koskevat luokkien L1, L2, L3, L4 ja L5 ajoneuvoihin tarkoitettujen ei-alkuperäisten korvaavien pakoäänenvaimennusjärjestelmien (NORESS) hyväksyntää melupäästöjen osalta).

            2 artikla
            Komissio ilmoittaa tästä päätöksestä Yhdistyneiden Kansakuntien pääsihteerille.

            3 artikla
            Tämä päätös on osoitettu komissiolle.

            Tehty Brysselissä 15 päivänä lokakuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös 97/836/EY, tehty 27 päivänä marraskuuta 1997, Euroopan yhteisön liittymisestä Yhdistyneiden Kansakuntien Euroopan talouskomission sopimukseen pyörillä varustettuihin ajoneuvoihin ja niihin asennettaviin tai niissä käytettäviin varusteisiin ja osiin sovellettavien yhdenmukaisten teknisten vaatimusten hyväksymisestä sekä näiden vaatimusten mukaisesti annettujen hyväksymisien vastavuoroista tunnustamista koskevista ehdoista (vuoden 1958 tarkistettu sopimus) (EYVL L 346, 17.12.1997, s. 78).

            (2)  EYVL L 346, 17.12.1997, s. 81.

            (3)  Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52).

            (4)  Komission delegoitu asetus (EU) N:o 134/2014, annettu 16 päivänä joulukuuta 2013, Euroopan parlamentin ja neuvoston asetuksen (EU) N:o 168/2013 täydentämisestä ympäristöominaisuuksia ja käyttövoimayksikön tehoa koskevien vaatimusten osalta ja asetuksen liitteen V muuttamisesta (EUVL L 53, 21.2.2014, s. 1).


Neuvoston asetukseen (EY) N:o 139/2004 perustuva komission päätös (tehty 15/06/2018) keskittymän (Asia N:o COMP/M.8861 - Comcast / Sky) julistamisesta yhteismarkkinoille soveltuvaksi. (Ainoastaan englanninkielinen teksti on todistusvoimainen)


title: Komission päätös (EU) 2018/1701, annettu 7 päivänä marraskuuta 2018, ehdotetusta kansalaisaloitteesta ”Pakollinen elintarvikemerkintä ei-kasvisruoka/kasvisruoka/vegaaninen” (tiedoksiannettu numerolla C(2018) 7300)

text:
                  13.11.2018

                  FI

                  Euroopan unionin virallinen lehti

                  L 285/80

         KOMISSION PÄÄTÖS (EU) 2018/1701,
         annettu 7 päivänä marraskuuta 2018,
         ehdotetusta kansalaisaloitteesta ”Pakollinen elintarvikemerkintä ei-kasvisruoka/kasvisruoka/vegaaninen”

               (tiedoksiannettu numerolla C(2018) 7300)

         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:

                     (1)

                     Ehdotetun kansalaisaloitteen ”Pakollinen elintarvikemerkintä ei-kasvisruoka/kasvisruoka/vegaaninen” aihe liittyy seuraavaan: ”Elintarvikkeiden pakkausmerkinnät kasvissyöjille/vegaaneille”.

                     (2)

                     Ehdotetun kansalaisaloitteen tavoitteet liittyvät seuraavaan: ”Kasvissyöjien ja vegaanien kaikkialla EU:ssa on vaikeaa tunnistaa itselleen soveltuvat ruoat. Ennen ostopäätöksen tekemistä heidän täytyy tutkia elintarvikkeen ainesosaluetteloa erittäen tarkkaavaisesti erityisesti sellaisten epäselvien ainesosien varalta, jotka voivat olla joko kasvi- tai eläinpohjaisia. Tämän tekee vielä monimutkaisemmaksi se, että EU:lla ei ole yhteistä kieltä. Ehdotamme siksi lainsäädäntöä, jolla kaikkiin elintarvikkeisiin määrätään merkittäväksi yksi kolmesta yksinkertaisesta kuvallisesta merkinnästä: ei-kasvisruoka/kasvisruoka/vegaaninen.”

                     (3)

                     Euroopan unionista tehdyllä sopimuksella, jäljempänä ’SEU-sopimus’, vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.

                     (4)

                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.

                     (5)

                     Perussopimusten soveltamiseksi voidaan antaa sisämarkkinoiden toteuttamista ja toimintaa koskeva unionin säädös jäsenvaltioiden lakien, asetusten ja hallinnollisten määräysten lähentämiseksi Euroopan unionin toiminnasta tehdyn sopimuksen, jäljempänä ’SEUT-sopimus’, 114 artiklan perusteella.

                     (6)

                     Tämän vuoksi ehdotettu kansalaisaloite ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi asetuksen 4 artiklan 2 kohdan b alakohdan mukaisesti.

                     (7)

                     Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole selvästi SEU-sopimuksen 2 artiklassa esitettyjen unionin arvojen vastainen.

                     (8)

                     Ehdotettu kansalaisaloite ”Pakollinen elintarvikemerkintä ei-kasvisruoka/kasvisruoka/vegaaninen” olisi siksi rekisteröitävä,

               ON HYVÄKSYNYT TÄMÄN PÄÄTÖKSEN:

            1 artikla
            Rekisteröidään ehdotettu kansalaisaloite ”Pakollinen elintarvikemerkintä ei-kasvisruoka/kasvisruoka/vegaaninen”.

            2 artikla
            Tämä päätös tulee voimaan 12 päivänä marraskuuta 2018.

            3 artikla
            Tämä päätös on osoitettu ehdotetun kansalaisaloitteen ”Pakollinen elintarvikemerkintä ei-kasvisruoka/kasvisruoka/vegaaninen” järjestäjille (kansalaistoimikunnan jäsenille), joita edustavat Madeleina KAY ja Stefania DELPRETE, jotka toimivat myös yhteyshenkilöinä.

            Tehty Brysselissä 7 päivänä marraskuuta 2018.

                  Komission puolesta

               Frans TIMMERMANS

                  Ensimmäinen varapuheenjohtaja

            (1)  EUVL L 65, 11.3.2011, s. 1.


Neuvoston asetukseen (EY) N:o 139/2004 perustuva komission päätös (tehty 15/11/2018) keskittymän (Asia N:o COMP/M.9132 - CDC Habitat / SwissLife REIM / ICF Novedis) julistamisesta yhteismarkkinoille soveltuvaksi. (Ainoastaan ranskankielinen teksti on todistusvoimainen)


Neuvoston asetukseen (EY) N:o 139/2004 perustuva komission päätös (tehty 27/11/2018) keskittymän (Asia N:o COMP/M.9137 - REHAU Verwaltungszentrale AG / MB Barter & Trading Holding AG) julistamisesta yhteismarkkinoille soveltuvaksi. (Ainoastaan saksankielinen teksti on todistusvoimainen.)


title: Neuvoston päätös (EU) 2018/1867, annettu 26 päivänä marraskuuta 2018, ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen (Omnibus II) (ETA:n kannalta merkityksellinen teksti.)

text:
                  29.11.2018

                  FI

                  Euroopan unionin virallinen lehti

                  L 304/29

         NEUVOSTON PÄÄTÖS (EU) 2018/1867,
         annettu 26 päivänä marraskuuta 2018,
         ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen (Omnibus II)
         (ETA:n kannalta merkityksellinen teksti)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 50, 53, 62 ja 114 artiklan yhdessä sen 218 artiklan 9 kohdan kanssa,
         ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Sopimus Euroopan talousalueesta (2), jäljempänä ’ETA-sopimus’, tuli voimaan 1 päivänä tammikuuta 1994.

                     (2)

                     ETA-sopimuksen 98 artiklan mukaan ETA:n sekakomitea voi päättää muuttaa muun muassa kyseisen sopimuksen liitettä IX, joka sisältää määräyksiä rahoituspalveluista.

                     (3)

                     Euroopan parlamentin ja neuvoston direktiivi 2014/51/EU (3) olisi otettava osaksi ETA-sopimusta.

                     (4)

                     Sen vuoksi olisi muutettava ETA-sopimuksen liitettä IX tämän mukaisesti.

                     (5)

                     Unionin kannan ETA:n sekakomiteassa olisi sen vuoksi perustuttava tähän liitettyyn päätösluonnokseen,

               ON HYVÄKSYNYT TÄMÄN PÄÄTÖKSEN:

            1 artikla
            ETA:n sekakomiteassa unionin puolesta esitettävä kanta ETA-sopimuksen liitteen IX (Rahoituspalvelut) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 26 päivänä marraskuuta 2018.

                  Neuvoston puolesta

                  Puheenjohtaja

               J. BOGNER-STRAUSS

            (1)  EYVL L 305, 30.11.1994, s. 6.

            (2)  EYVL L 1, 3.1.1994, s. 3.

            (3)  Euroopan parlamentin ja neuvoston direktiivi 2014/51/EU, annettu 16 päivänä huhtikuuta 2014, direktiivien 2003/71/EY ja 2009/138/EY sekä asetusten (EY) N:o 1060/2009, (EU) N:o 1094/2010 ja (EU) N:o 1095/2010 muuttamisesta Euroopan valvontaviranomaisen (Euroopan vakuutus- ja lisäeläkeviranomainen) ja Euroopan valvontaviranomaisen (Euroopan arvopaperimarkkinaviranomainen) toimivaltuuksien osalta (EUVL L 153, 22.5.2014, s. 1).

            LUONNOS
            ETA:N SEKAKOMITEAN PÄÄTÖS N:o …/2018,
            annettu …,
            ETA-sopimuksen liitteen IX (Rahoituspalvelut) muuttamisesta
            ETA:N SEKAKOMITEA, joka
            ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,
            sekä katsoo seuraavaa:

                        (1)

                        Direktiivien 2003/71/EY ja 2009/138/EY sekä asetusten (EY) N:o 1060/2009, (EU) N:o 1094/2010 ja (EU) N:o 1095/2010 muuttamisesta Euroopan valvontaviranomaisen (Euroopan vakuutus- ja lisäeläkeviranomainen) ja Euroopan valvontaviranomaisen (Euroopan arvopaperimarkkinaviranomainen) toimivaltuuksien osalta 16 päivänä huhtikuuta 2014 annettu Euroopan parlamentin ja neuvoston direktiivi 2014/51/EU (1) olisi otettava osaksi ETA-sopimusta.

                        (2)

                        Sen vuoksi olisi muutettava ETA-sopimuksen liitettä IX tämän mukaisesti,

                  ON HYVÄKSYNYT TÄMÄN PÄÄTÖKSEN:

               1 artikla
               Muutetaan ETA-sopimuksen liite IX seuraavasti:

                           1.

                           Muutetaan 1 kohta (Euroopan parlamentin ja neuvoston direktiivi 2009/138/EY) seuraavasti:

                                       i)

                                       lisätään luetelmakohta seuraavasti:

                                                   ”—

                                                      32014 L 0051: Euroopan parlamentin ja neuvoston direktiivi 2014/51/EU, annettu 16 päivänä huhtikuuta 2014 (EUVL L 153, 22.5.2014, s. 1)”;

                                       ii)

                                       lisätään mukautukset seuraavasti:

                                                   ”k)

                                                   Direktiivissä olevia viittauksia Euroopan parlamentin ja neuvoston asetuksen (EU) N:o 1094/2010 18 ja 19 artiklassa tarkoitettuihin vakuutus- ja lisäeläkeviranomaisen valtuuksiin on pidettävä tämän liitteen 31h kohdassa tarkoitetuissa tapauksissa kyseisen kohdan mukaisesti viittauksina EFTAn valvontaviranomaisen valtuuksiin, jotka koskevat EFTA-valtioita.

                                                   l)

                                                   Lisätään 52 artiklan 3 kohdassa ja 77 f artiklan 1 kohdassa ilmaisun ”neuvostolle” jälkeen ilmaisu ”, EFTAn valvontaviranomaiselle, EFTA-valtioiden pysyvälle komitealle”.

                                                   m)

                                                   Lisätään 65 a artiklassa ilmaisun ”vakuutus- ja lisäeläkeviranomaisen” jälkeen ilmaisu ”tai tapauksen mukaan EFTAn valvontaviranomaisen”.

                                                   n)

                                                   70 artiklassa viittauksilla Euroopan keskuspankkijärjestelmään (EKPJ) kuuluviin keskuspankkeihin ja EKPJ:ään kuuluviin keskuspankkeihin tarkoitetaan direktiivissä säädetyn lisäksi EFTA-valtioiden kansallisia keskuspankkeja.

                                                   o)

                                                   Korvataan EFTA-valtioiden osalta 138 artiklan 4 kohdassa ilmaisu ”vakuutus- ja lisäeläkeviranomaisen” ilmaisulla ”EFTAn valvontaviranomaisen”, ilmaisut ”vakuutus- ja lisäeläkeviranomainen” ja ”Vakuutus- ja lisäeläkeviranomainen” ilmaisulla ”EFTAn valvontaviranomainen” ja ilmaisu ”vakuutus- ja lisäeläkeviranomaisen, tarvittaessa EJRK:aa kuultuaan, toteamilla” ilmaisulla ”EFTAn valvontaviranomaisen vakuutus- ja lisäeläkeviranomaisen luonnosten pohjalta, tarvittaessa EJRK:aa kuultuaan, toteamilla”.

                                                   p)

                                                   Vakuutus- ja lisäeläkeviranomainen ei saa vaihtaa EFTA-valtioilta saatuja tietoja 172 artiklan 4 kohdan e alakohdan tai 260 artiklan 5 kohdan e alakohdan mukaisissa yhteistyöjärjestelyissä kolmansien maiden tai niiden viranomaisten kanssa ilman tiedot luovuttaneiden viranomaisten nimenomaista suostumusta, ja tiedot saa luovuttaa soveltuvin osin ainoastaan niihin tarkoituksiin, joita varten viranomaiset ovat antaneet suostumuksensa.

                                                   q)

                                                   Korvataan 308 b artiklan 15 kohdassa EFTA-valtioiden osalta ilmaus ”23 päivänä toukokuuta 2014” ilmauksella ”(… päivänä …kuuta …) annetun ETA:n sekakomitean päätöksen N:o …/… [tämä päätös] voimaantulopäivänä”.”

                           2.

                           Lisätään 29b kohtaan (Euroopan parlamentin ja neuvoston direktiivi 2003/71/EY), 31eb kohtaan (Euroopan parlamentin ja neuvoston asetus (EY) N:o 1060/2009) ja 31i kohtaan (Euroopan parlamentin ja neuvoston asetus (EU) N:o 1095/2010) luetelmakohta seuraavasti:

                                       ”—

                                          32014 L 0051: Euroopan parlamentin ja neuvoston direktiivi 2014/51/EU, annettu 16 päivänä huhtikuuta 2014 (EUVL L 153, 22.5.2014, s. 1)”.

                           3.

                           Lisätään 31h kohtaan (Euroopan parlamentin ja neuvoston asetus (EU) N:o 1094/2010) teksti seuraavasti:
                           ”, sellaisena kuin se on muutettuna seuraavalla:

                                       —

                                          32014 L 0051: Euroopan parlamentin ja neuvoston direktiivi 2014/51/EU, annettu 16 päivänä huhtikuuta 2014 (EUVL L 153, 22.5.2014, s. 1)”.

               2 artikla
               Direktiivin 2014/51/EU islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               3 artikla
               Tämä päätös tulee voimaan […], jos kaikki ETA-sopimuksen 103 artiklan 1 kohdan mukaiset ilmoitukset on tehty (*1).

               4 artikla
               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean sihteerit

               (1)  EUVL L 153, 22.5.2014, s. 1.

               (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös, annettu 26 päivänä marraskuuta 2018, neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2018

text:
                  29.11.2018

                  FI

                  Euroopan unionin virallinen lehti

                  C 430/1

         NEUVOSTON PÄÄTÖS,
         annettu 26 päivänä marraskuuta 2018,
         neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2018
         (2018/C 430/01)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 314 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
         ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 (1) ja erityisesti sen 44 artiklan,
         sekä katsoo seuraavaa:

                     —

                     Unionin talousarvio varainhoitovuodeksi 2018 hyväksyttiin lopullisesti 30 päivänä marraskuuta 2017 (2),

                     —

                     komissio antoi 16 päivänä lokakuuta 2018 ehdotuksen, joka sisälsi lisätalousarvioesityksen nro 6 varainhoitovuoden 2018 yleiseen talousarvioon,

                     —

                     jotta lisätalousarvioesitys nro 6 vuoden 2018 yleiseen talousarvioon voitaisiin hyväksyä ennen vuoden loppua, neuvoston on edettävä asiassa viipymättä. Näin ollen on neuvoston työjärjestyksen 3 artiklan 3 kohdan mukaisesti perusteltua lyhentää pöytäkirjassa N:o 1 olevan 4 artiklan mukaista kansallisille parlamenteille ilmoittamista koskevaa kahdeksan viikon määräaikaa,

               ON PÄÄTTÄNYT SEURAAVAA:

            Ainoa artikla
            Neuvoston kanta esitykseen Euroopan unionin lisätalousarvioksi nro 6 varainhoitovuodeksi 2018 vahvistettiin 26 päivänä marraskuuta 2018.
            Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/.

            Tehty Brysselissä 26 päivänä marraskuuta 2018.

                  Neuvoston puolesta

                  Puheenjohtaja

               J. BOGNER-STRAUSS

            (1)  EUVL L 193, 30.7.2018, s. 1.

            (2)  EUVL L 57, 28.2.2018, s. 1.


title: Neuvoston päätös (YUTP) 2018/1884, annettu 3 päivänä joulukuuta 2018, Georgiassa toteutettavasta Euroopan unionin tarkkailuoperaatiosta, EUMM Georgia, annetun päätöksen 2010/452/YUTP muuttamisesta ja voimassaolon jatkamisesta

text:
                  4.12.2018

                  FI

                  Euroopan unionin virallinen lehti

                  L 308/41

         NEUVOSTON PÄÄTÖS (YUTP) 2018/1884,
         annettu 3 päivänä joulukuuta 2018,
         Georgiassa toteutettavasta Euroopan unionin tarkkailuoperaatiosta, EUMM Georgia, annetun päätöksen 2010/452/YUTP muuttamisesta ja voimassaolon jatkamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 12 päivänä elokuuta 2010 päätöksen 2010/452/YUTP (1), jolla jatkettiin neuvoston yhteisellä toiminnalla 2008/736/YUTP (2) perustettua Georgiassa toteutettavaa Euroopan unionin tarkkailuoperaatiota, jäljempänä ’EUMM Georgia’.

                     (2)

                     Neuvosto hyväksyi 12 päivänä joulukuuta 2016 päätöksen (YUTP) 2016/2238 (3), jolla EUMM Georgian toimeksiantoa jatketaan 14 päivään joulukuuta 2018 saakka ja jossa vahvistetaan rahoitusohje 14 päivään joulukuuta 2017 saakka.

                     (3)

                     Neuvosto hyväksyi 7 päivänä joulukuuta 2017 päätöksen (YUTP) 2017/2263 (4), jossa vahvistetaan rahoitusohje 14 päivään joulukuuta 2018 saakka.

                     (4)

                     Vuoden 2018 strategisen tarkastelun jälkeen poliittisten ja turvallisuusasioiden komitea suositti, että EUMM Georgian toimeksiantoa jatketaan 14 päivään joulukuuta 2020 saakka.

                     (5)

                     Päätös 2010/452/YUTP olisi näin ollen muutettava tämän mukaisesti.

                     (6)

                     EUMM Georgia toteutetaan tilanteessa, joka voi huonontua ja joka saattaa vaarantaa perussopimuksen 21 artiklassa määritettyjen unionin ulkoisen toiminnan tavoitteiden saavuttamisen,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätös 2010/452/YUTP seuraavasti:

                        1.

                        Lisätään 14 artiklan 1 kohtaan alakohta seuraavasti:
                        ”Operaatioon liittyviin menoihin tarkoitettu rahoitusohje on 38 200 000 euroa 15 päivän joulukuuta 2018 ja 14 päivän joulukuuta 2020 välisenä aikana.”

                        2.

                        Korvataan 18 artiklan toinen kohta seuraavasti:
                        ”Sen voimassaolo päättyy 14 päivänä joulukuuta 2020.”

            2 artikla
            Tämä päätös tulee voimaan päivänä, jona se hyväksytään.
            Sitä sovelletaan 15 päivästä joulukuuta 2018.

            Tehty Brysselissä 3 päivänä joulukuuta 2018.

                  Neuvoston puolesta

                  Puheenjohtaja

               N. HOFER

            (1)  Neuvoston päätös 2010/452/YUTP, annettu 12 päivänä elokuuta 2010, Georgiassa toteutettavasta Euroopan unionin tarkkailuoperaatiosta, EUMM Georgia (EUVL L 213, 13.8.2010, s. 43).

            (2)  Neuvoston yhteinen toiminta 2008/736/YUTP, hyväksytty 15 päivänä syyskuuta 2008, Georgiassa toteutettavasta Euroopan unionin tarkkailuoperaatiosta, EUMM Georgia (EUVL L 248, 17.9.2008, s. 26).

            (3)  Neuvoston päätös (YUTP) 2016/2238, annettu 12 päivänä joulukuuta 2016, Georgiassa toteutettavasta Euroopan unionin tarkkailuoperaatiosta, EUMM Georgia, annetun päätöksen 2010/452/YUTP muuttamisesta (EUVL L 337, 13.12.2016, s. 15).

            (4)  Neuvoston päätös (YUTP) 2017/2263, annettu 7 päivänä joulukuuta 2017, Georgiassa toteutettavasta Euroopan unionin tarkkailuoperaatiosta, EUMM Georgia, annetun päätöksen 2010/452/YUTP muuttamisesta (EUVL L 324, 8.12.2017, s. 51).


title: Neuvoston päätös (YUTP) 2018/1930, annettu 10 päivänä joulukuuta 2018, rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta

text:
                  10.12.2018

                  FI

                  Euroopan unionin virallinen lehti

                  LI 313/5

         NEUVOSTON PÄÄTÖS (YUTP) 2018/1930,
         annettu 10 päivänä joulukuuta 2018,
         rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 17 päivänä maaliskuuta 2014 päätöksen 2014/145/YUTP (1).

                     (2)

                     Niin kutsutuissa ”Donetskin kansantasavallassa” ja ”Luhanskin kansantasavallassa” järjestettiin 11 päivänä marraskuuta 2018 niin kutsutut ”vaalit”, minkä johdosta neuvosto katsoo, että yhdeksän henkilöä olisi lisättävä päätöksen 2014/145/YUTP liitteessä olevaan luetteloon henkilöistä, yhteisöistä ja elimistä, joihin kohdistetaan rajoittavia toimenpiteitä.

                     (3)

                     Päätöksen 2014/145/YUTP liite olisi näin ollen muutettava tämän mukaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Lisätään tämän päätöksen liitteessä luetellut henkilöt päätöksen 2014/145/YUTP liitteessä olevaan luetteloon.

            2 artikla
            Tämä päätös tulee voimaan päivänä, jona se julkaistaan Euroopan unionin virallisessa lehdessä.

            Tehty Brysselissä 10 päivänä joulukuuta 2018.

                  Neuvoston puolesta

                  Puheenjohtaja

               F. MOGHERINI

            (1)  Neuvoston päätös 2014/145/YUTP, annettu 17 päivänä maaliskuuta 2014, rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta (EUVL L 78, 17.3.2014, s. 16).

            LIITE
            Lisätään päätöksen 2014/145/YUTP liitteessä olevaan henkilöiden luetteloon seuraavat henkilöt:

                           Nimi

                           Tunnistustiedot

                           Perusteet

                           Luetteloon merkitsemisen päivämäärä

                           ”167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна Позднякова)

                           Syntymäaika: 30.3.1982
                           Syntymäpaikka: Shakhty, Rostovin alue, SNTL

                           ”Donetskin kansantasavallan””keskusvaalilautakunnan””puheenjohtaja”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Donetskin kansantasavallassa” ja siten aktiivisesti tuki ja pani täytäntöön toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä sekä horjuttivat entisestään Ukrainan vakautta.

                           10.12.2018

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна Кравченко)

                           Syntymäaika: 22.2.1983
                           Syntymäpaikka: Sverdlovsk (Jekaterinburg), SNTL

                           ”Luhanskin kansantasavallan””keskusvaalilautakunnan””puheenjohtaja”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Luhanskin kansantasavallassa” ja siten aktiivisesti tuki ja pani täytäntöön toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä sekä horjuttivat entisestään Ukrainan vakautta.

                           10.12.2018

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Ivanovych PASICHNYK
                           (Леонід Іванович ПАСІЧНИК)

                           Syntymäaika: 15.3.1970
                           Syntymäpaikka: Voroshilovgrad – Luhansk, Voroshilovghradin alue, Ukrainan SNT

                           ”Luhanskin kansantasavallan””valittu johtaja”. Tähän tehtävään ryhtyessään ja siinä toimiessaan hän aktiivisesti tuki ja pani täytäntöön toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä sekä horjuttivat entisestään Ukrainan vakautta.

                           10.12.2018

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич БИДЁВКА)
                           Volodymyr Anatoliyovych BIDIOVKA
                           (Володимир Анатолійович БІДЬОВКА)

                           Syntymäaika: 7.3.1981
                           Syntymäpaikka: Makijivka – Donetskin alue

                           ”Donetskin kansantasavallan””kansanneuvoston””puheenjohtaja”. Tähän tehtävään ryhtyessään ja siinä toimiessaan hän aktiivisesti tuki ja pani täytäntöön toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä sekä horjuttivat entisestään Ukrainan vakautta.

                           10.12.2018

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Syntymäaika: 8.12.1987
                           Syntymäpaikka: Luhansk

                           ”Luhanskin kansantasavallan””kansanneuvoston””puheenjohtaja”. Tähän tehtävään ryhtyessään ja siinä toimiessaan hän aktiivisesti tuki ja pani täytäntöön toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä sekä horjuttivat entisestään Ukrainan vakautta.

                           10.12.2018

                           172.

                           Aleksey Alekseevich NAYDENKO
                           (Алексей Алексеевич Найденко)
                           Oleksii Oleksiyovych NAYDENKO
                           (Олексій Олексійович Найденко)

                           Syntymäaika: 2.6.1980
                           Syntymäpaikka: Donetsk

                           ”Donetskin kansantasavallan””keskusvaalilautakunnan””varapuheenjohtaja”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Donetskin kansantasavallassa” ja siten aktiivisesti tuki ja pani täytäntöön Ukrainan alueellista koskemattomuutta, suvereniteettia ja itsenäisyyttä heikentäviä politiikkoja, jotka horjuttivat entisestään Ukrainan vakautta.

                           10.12.2018

                           173.

                           Vladimir Yurievich VYSOTSKIY
                           (Владимир Юрьевич Высоцкий)
                           Volodymyr Yuriyovych VYSOTSKYI
                           (Володимир Юрійович Висоцький)

                           Syntymäaika: 7.4.1985
                           Syntymäpaikka: Krimin autonominen tasavalta

                           ”Donetskin kansantasavallan””keskusvaalilautakunnan””sihteeri”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Donetskin kansantasavallassa” ja siten aktiivisesti tuki ja pani täytäntöön Ukrainan alueellista koskemattomuutta, suvereniteettia ja itsenäisyyttä heikentäviä politiikkoja, jotka horjuttivat entisestään Ukrainan vakautta.

                           10.12.2018

                           174.

                           Maksim Aleksandrovich SVIDCHENKO
                           (Максим Александрович Свидченко)
                           Maksym Oleksandrovych SVIDCHENKO
                           Максим Олександрович Свідченко

                           Syntymäaika: 6.4.1978

                           ”Luhanskin kansantasavallan””keskusvaalilautakunnan””varapuheenjohtaja”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Luhanskin kansantasavallassa” ja siten aktiivisesti tuki ja pani täytäntöön Ukrainan alueellista koskemattomuutta, suvereniteettia ja itsenäisyyttä heikentäviä politiikkoja, jotka horjuttivat entisestään Ukrainan vakautta.

                           10.12.2018

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна Терещенко)
                           Kateryna Vasylivna TERESHCHENKO
                           (Катерина Василівна Терещенко)

                           Syntymäaika: 31.5.1986

                           ”Luhanskin kansantasavallan””keskusvaalilautakunnan””sihteeri”. Tässä ominaisuudessa hän osallistui 11. marraskuuta 2018 pidettyjen ”vaalien” järjestämiseen ”Luhanskin kansantasavallassa” ja siten aktiivisesti tuki ja pani täytäntöön Ukrainan alueellista koskemattomuutta, suvereniteettia ja itsenäisyyttä heikentäviä politiikkoja, jotka horjuttivat entisestään Ukrainan vakautta.

                           10.12.2018”